**MESYUARAT JAWATANKUASA VIVA (DOKTOR FALSAFAH)**

**PANDUAN LANTIKAN DAN TANGGUNGJAWAB**

**Syarat lantikan Pengerusi:**

1. Pengerusi dilantik berasaskan kewibawaan dan profesionalisme yang tinggi.
2. Pengerusi hendaklah bersifat berkecuali, tidak ada kepentingan dan tidak boleh diragui tentang sikap berkecualinya.
3. Pengerusi tidak boleh mempunyai pertalian persaudaraan yang rapat dengan pelajar, pemeriksa mahupun dengan Penyelia.

**Peranan Pengerusi Peperiksaan Lisan**

1. Memastikan semua dokumen peperiksaan lengkap.

2. Memulakan sesi peperiksaan dengan mengalu-alukan kehadiran semua ahli panel.

3. Memastikan sesi peperiksaan berjalan mengikut peraturan peperiksaan lisan.

4. Memastikan peperiksaan berjalan dengan harmoni.

5. Menyemak dan menandatangani Borang Perakuan Keputusan Jawatankuasa Viva. Borang tersebut hendaklah ditandatangani di akhir sesi peperiksaan lisan di hadapan Panel Pemeriksa.

6. Membuat kesimpulan dan rumusan pembetulan yang perlu dilakukan oleh calon berasaskan laporan bertulis pemeriksa dan komen-komen lain sewaktu sesi viva dan memaklumkan kepada pelajar keputusan panel pemeriksa.

7. Pengerusi bukannya seorang pemeriksa dan tidak wajar bagi beliau menyoal pelajar sebagaimana seorang pemeriksa. Beliau boleh mengulang semula soalan peperiksaan dengan cara lain jika pelajar tidak memahami soalan tersebut. Beliau boleh bertanya jika ada sebarang kemusykilan.

8. Pengerusi tidak terlibat dalam membuat keputusan tetapi membantu pemeriksa untuk menghasilkan keputusan bersama.

9. Memastikan tidak ada perbincangan atau soal jawab antara pemeriksa dan penyelia semasa sesi soal jawab dengan pelajar kecuali sangat perlu dan terkawal.

10. Membenarkan Penyelia dan pemeriksa berbincang selepas sesi soal jawab dengan pelajar sebelum membuat keputusan.

11. Memastikan pemeriksa, penyelia dan pelajar memainkan peranan masing-masing seperti digariskan di bawah.

12. Memastikan hak-hak calon semasa sesi viva dipelihara.

**Peranan Dekan/Wakil Dekan lPS/Fakulti**

1. Membantu Pengerusi dalam proses membuat keputusan berdasarkan Peraturan Pengajian Siswazah yang telah ditetapkan.
2. Jika salah seorang pemeriksa tidak hadir, soalan-soalan dan ulasan akan dikemukakan oleh Wakil IPS berdasarkan laporan Pemeriksa Tesis.
3. Memberi komen atau teguran-teguran asas yang didapati tiada/salah dalam disertasi pelajar seperti format penulisan disertasi, penggunaan rujukan yang salah, tiada pernyataan masalah atau pernyataan masalah longgar dan kurang jelas, tiada objektif kajian, kerangka konseptual yang tidak jelas. Komen atau teguran yang diberi lebih kepada membantu pelajar memperbaiki tesis sedia ada dan apa yang telah ditetapkan oleh Universiti.

**Peranan Pemeriksa:**

1. Menilai tesis sama ada telah mencapai kualiti yang dikehendaki untuk penganugerahan

2. Mengemukakan soalan untuk mengesahkan bahawa tesis adalah hasil kajian dan penulisan yang dibuat oleh pelajar berkenaan.

3. Menghasilkan keputusan bersama setelah mempertimbangkan tesis dan penjelasan pelajar.

4. Mencadangkan pembetulan atau kerja tambahan yang perlu dilakukan.

**Peranan Penyelia:**

1. Menghadiri sesi peperiksaan lisan.

2. Memberi penjelasan hanya jika diminta oleh pemeriksa atau pengerusi

3. Mengambil perhatian terhadap keputusan peperiksaan dan pembetulan atau kerja tambahan yang perlu dilakukan.

4. Tidak menjawab soalan bagi pihak pelajar semasa sesi soal jawab.

5. Mencatat minit pembetulan dan perlu disahkan oleh Pengerusi pada akhir sesi peperiksaan lisan.

**Peranan Pelajar:**

1. Hadir dalam sesi peperiksaan
2. Berpakaian kemas dan bersopan
3. Membuat persediaan awal sebelum peperiksaan
4. Membuat pembentangan ringkas kurang daripada 20 minit untuk mengemukakan hasil kajian yang tertulis dalam tesis.
5. Menjawab semua soalan pemeriksa sebaik mungkin.
6. Akur dengan keputusan panel peperiksaan.
7. Membuat pembetulan berdasarkan laporan pemeriksa dan juga laporan sewaktu viva dan menghantar pembetulan tesis pada tempoh yang telah ditetapkan.

**-TAMAT-**